P r e d k l a d a c i a   s p r á v a

	Prezident Slovenskej republiky Ivan Gašparovič uskutočnil na pozvanie prezidenta USA Georga Busha v dňoch 7.-11. októbra 2008 oficiálnu návštevu Spojených štátov amerických. Prezidenta SR sprevádzal podpredseda vlády a minister vnútra Robert Kaliňák, minister zahraničných vecí Ján Kubiš, minister kultúry Marek Maďarič a prezident Slovenskej rektorskej konferencie Vladimír Báleš.

Ústredným bodom návštevy bolo rokovanie oboch prezidentov 9. októbra v Bielom dome, pričom išlo o ich v poradí už druhé vzájomné oficiálne stretnutie (prvé sa uskutočnilo v Bratislave vo februári 2005). Symbolicky zavŕšilo úspešné obdobie vo vzájomných vzťahoch, počas ktorého Slovensko, aj za výraznej podpory USA, naplnilo svoje základné integračné ciele a stalo sa členom NATO i EÚ. Stretnutie prezidentov prebehlo v srdečnej a priateľskej atmosfére. Bolo substantívnou výmenou názorov a stanovísk blízkych spojencov a partnerov na aktuálne zahraničnopolitické a ekonomické témy. Zo strany USA bolo vysoko ocenené pôsobenie SR v Afganistane ako konkrétny prejav napĺňania spojeneckých záväzkov. Návšteva sa súčasne symbolicky uskutočnila v období, keď Slovensko úspešne splnilo všetky potrebné podmienky na zaradenie do bezvízového programu USA. Prezident  G. Bush vyhlásil, že pozitívne rozhodnutie o zrušení vízovej povinnosti pre občanov SR cestujúcich do USA bude prijaté v polovici novembra tohto roku. 

Návšteva priniesla taktiež celý rad významných sprievodných podujatí. Prezident       I. Gašparovič sa stretol so zástupcami amerických židovských organizácií, krajanmi a členmi správnej rady mimovládnej organizácie Priatelia Slovenska (Friends of Slovakia). Položil veniec k pamätníku obetiam teroristického útoku na Pentagon 11. 9. 2001 a k pamätníku Iwo Jima. V rámci pobytu v Pittsburghu 9.-10. 10. 2008 delegácia navštívila centrálu U.S. Steel, sídlo Pittsburghskej univerzity, primátora mesta a stretla sa s  predstaviteľmi miestnej podnikateľskej a krajanskej komunity. 
V rámci separátneho programu sa minister R. Kaliňák stretol s ministrom pre vnútornú bezpečnosť M. Chertoffom a spolu podpísali medzištátnu Zmluvu o zintenzívnení spolupráce pri predchádzaní a boji proti trestnej činnosti súvisiacu so zaradením Slovenska do bezvízového programu USA. Minister J. Kubiš absolvoval rokovania s ministerkou zahraničných vecí C. Riceovou, námestníkom ministra obrany G. Englandom a stretol sa s P. Gordonom, členom zahraničnopolitického tímu demokratického prezidentského kandidáta B. Obamu.

	Predkladaný materiál má informatívny charakter, a preto nebol predmetom medzirezortného pripomienkového konania.